Virallinen lehti nro C 080 , 16/03/1998 s. 0041



A4-0031/98 Päätöslauselma Euroopan unionin toimintaa tutkimuksen ja teknologisen kehittämisen alalla koskevasta vuosikertomuksesta 1997 (KOM(97)0373 - C4-0435/97) Euroopan parlamentti, joka - ottaa huomioon komission tiedonannon «Euroopan unionin toiminta tutkimuksen ja teknologisen kehittämisen alalla - Vuosikertomus 1997" (KOM(97)0373 - C4-0435/97), - ottaa huomioon EY:n perustamissopimuksen 130 p artiklan, - ottaa huomioon päätöksen 1110/94/EY neljännestä tutkimuksen puiteohjelmasta ((EYVL L 126, 18.5.1994, s. 1.)), - ottaa huomioon tutkimusta, teknologista kehittämistä ja energia-asioita käsittelevän valiokunnan mietinnön (A4-0031/98), A. katsoo, että yhteiskunnan kaikilla osa-alueilla tarvitaan innovaatioita esimerkiksi Euroopan unionin teollisuusvaltioissa esiintyvien vaarojen torjumiseksi, joita syntyy ydinenergian ja geenitekniikan aloilla tai tietokoneteknologian aiheuttaman vieraantumisen vuoksi, B. katsoo, että tutkimusta, joka palvelee ihmisen ja luonnon yleistä hyvinvointia mutta ei ole välttämättä yrityksille taloudellisesti kannattavaa, tai perustutkimusta on tuettava julkisin varoin - siis myös EU:n varoin, C. katsoo, että näiden alojen tutkimus on erityisen merkityksellistä kehitettäessä yhteiskunnan kannalta kestäviä suunnitelmia Euroopan tulevaisuuden varalle ja siksi tutkimuksen ja teknologisen kehittämisen painopisteistä on käytävä jatkuvaa yhteiskunnallista keskustelua, D. katsoo, että neljännestä puiteohjelmasta saatujen organisaatioon liittyvien, rakennepoliittisten ja sisällöllisten tietojen on oltava perustana viidettä puiteohjelmaa kehitettäessä tunnistettujen virheiden välttämiseksi, puiteohjelman toteuttamisedellytysten vaikutusten parantamiseksi sekä tulosten tehokkuuden parantamiseksi ja tulosten on oltava parlamentin elinten kannalta ymmärrettäviä, E. katsoo, että yhteisön tutkimuksen ja teknologisen kehityksen alan toimien säännöllinen arviointi on järkevää ja välttämätöntä ja toimii perustana myöhempien ohjelmien kehittämiselle, F. ottaa huomioon, että Euroopan unionin TTK:n edistämiseen osoittamat varat ovat peräisin jäsenvaltioiden yhä vähäisemmiksi käyvistä verotuloista ja niiden hallinnossa ja käytössä olisi siksi noudatettava äärimmäistä huolellisuutta, G. ottaa huomioon, että Euroopan unionin TTK-tuki yksityisen sektorin yrityksille ei ole tarkoitettu suoraan näiden yritysten voittojen lisäämiseen vaan niiden kilpailukyvyn parantamiseen ja sen on yleensäkin palveltava Euroopan unionin tavoitteita elämänlaadun parantamiseksi, H. ottaa huomioon Euroopan unionin alueiden välillä tutkimuksen ja kehityksen alalla vallitsevat suuret erot sekä niiden omissa maksuosuuksissa ja tutkimus- ja kehitysmahdollisuuksissa että tulosten hyödyntämisessä, I. katsoo, että pk-yritykset on saatava asianmukaisesti EU:n TTK-toiminnan edistämisen piiriin, koska ne ovat tärkein innovaatioiden lähde teknologian alalla ja tarjoavat 66 prosenttia Euroopan unionin työpaikoista sekä luovat suurimman osan uusista työpaikoista, J. ottaa huomioon, että tätä vuosikertomusta ei esitetty 31. maaliskuuta 1997 mennessä, kuten Euroopan parlamentti pyysi 5. syyskuuta 1996 antamassaan päätöslauselmassa Euroopan unionin tutkimuksesta ja teknologisesta kehittämisestä: Vuosikertomus 1995 ((EYVL C 277, 23.9.1996, s. 43.)), mutta sen sijaan siihen sisältyy kuvaus viidennen tutkimuksen ja teknologisen kehittämisen puiteohjelmasta käydyn keskustelun edistymisestä, K. katsoo, että vuosikertomukseen 1997 sisältyy syvällisempi analyysi ainoastaan joistakin osa-alueista, siinä ei painoteta käytännössä lainkaan eri tuloksia ja se sisältää johtopäätöksiä ainoastaan yksittäisistä kohdista ja siten tällaisenaan sen käyttökelpoisuus on vain rajallinen, L. ottaa huomioon, että vuosikertomus 1997 ei sisällä ulkopuolisia tarkastuksia koskevia kertomuksia, M. katsoo, että tämän erittäin laajan ja monipuolisen, useita tuhansia hankkeita sisältävän tutkimuksen puiteohjelman hoitaminen on monimutkaista ja edellyttää uudenlaisia organisaatiokykyjä; 1. Pitää Euroopan unionin toimintaa tutkimuksen ja teknologisen kehittämisen alalla koskevan vuosikertomuksen 1997 esittämistä myönteisenä; 2. Pitää myönteisenä viidennen TTK-puiteohjelman valmistelua koskevan keskustelun edistymisen kuvauksen sisällyttämistä kertomukseen, vaikka tämä onkin johtanut vuotta 1996 koskevien tulosten myöhäiseen esittämiseen; 3. Toteaa, että kertomuksessa pyritään jonkinasteisella menestyksellä kuvaamaan viidennen puiteohjelman kehitystä sekä nykyiseen neljänteen puiteohjelmaan liittyviä muita tärkeitä yhteisön tutkimuspolitiikan näkökohtia; 4. Toteaa, että kertomuksen liite I on hyvä lähtökohta Euroopan unionin neljännessä puiteohjelmassa toteuttamien tutkimuksen edistämistoimien kuvaamiseen ja että tiettyjen tuloksien esittäminen katsauksen muodossa auttaa poliittisessa arvioinnissa; 5. Toteaa, että kertomuksessa on selvästi pyritty esittämään tuettujen hankkeiden tilastollinen arviointi ja arvioimaan niitä seuraavien tavoitteiden kannalta: mahdollisimman suuri pkt-osuus, yhteistyösuhteiden lisääminen EU:ssa ja tehokas prosessi ehdotuspyynnöstä sopimusten allekirjoittamiseen; 6. Toteaa, että erityisesti niiden kuuden työryhmän, joiden perustamiseen käytettiin huomattavasti varoja ja jotka saivat runsaasti julkisuutta, työtä ei ole saatettu loppuun eikä niistä saatuja kokemuksia ole arvioitu; 7. Toteaa kuitenkin myös, että kertomuksessa on vieläkin puutteita, jotka estävät Euroopan parlamentin kattavan ja asianmukaisen valvonnan ja arvioinnin, joten se ei täytä riittävän hyvin kertomukselle asetettuja vaatimuksia; 8. Toteaa, että sen edellä mainitun 5. syyskuuta 1996 antaman päätöslauselman 7 ja 8 kohtaan sisältyvät vaatimukset on otettu huomioon; 9. Toteaa, että saman 5. syyskuuta 1996 annetun päätöslauselman 10 kohtaan sisältyvää vaatimusta käsitellä vuosikertomuksessa tärkeiden kysymysten osalta myös niveltymistä muihin EU-ohjelmiin ja Yhteisen tutkimuskeskuksen toimintaan ei ole juuri otettu huomioon; 10. Kehottaa komissiota tuomaan tulevissa vuosikertomuksissa selvästi esille, luvussa, jossa käsitellään EU:n ja yksittäisten jäsenvaltioiden T& K-politiikan välistä suhdetta, päällekkäisyyksiä sekä toisistaan poikkeavia strategioita tai tavoitteita; 11. Kehottaa uudelleen komissiota kehittämään kaikkien EU:n TTK:n alan edistämistoimien ja toimintojen tulosten arviointijärjestelmän, jota ei ollut myöskään tässä kertomuksessa, ja pitämään sitä tulevien vuosikertomusten perustana; 12. Kehottaa komissiota käyttämään tulevissa vuosikertomuksissa yksittäisten ohjelmien esittämiseen ja arviointiin yhtenäistä järjestelmää käyttäen seuraavaa jaottelua: a) toiminta kertomuksen kohdevuonna (tarvittaessa myös yksittäisten ohjelmien tavoitteet ja toiminta-alat), b) myötävaikuttaminen EU:n tavoitteisiin (alakohtina myötävaikuttaminen TTK-toimintaan, myötävaikuttaminen teollisuuden tieteellisen ja teknologisen perustan vahvistamiseen, kilpailukyky mukaan lukien, tuensaajien ja tulosten hyödyntäjien prosentuaalinen jakautuminen, tutkimustoiminnan vaikutus työmarkkinoihin, käytännön merkitys elämän ja ympäristön laatuun EU:ssa sekä myötävaikuttaminen yhteisön politiikan muihin aloihin, koheesio mukaan lukien) ja c) työohjelma kertomusta seuraavaa vuotta varten; 13. Kehottaa komissiota sisällyttämään tuleviin vuosikertomuksiin erillisen luvun, jossa arvioidaan komission antamia tietoja TTK:n edistämistoimien asemasta suurempien teollisuusyritysten yksittäisissä ohjelmissa (muun muassa teollisuuden intressit ja mahdolliset kerrannaisvaikutukset); 14. Kehottaa komissiota tarkentamaan tulevaisuudessa vuosikertomukseen 1997 sisältyvää yleistä lausuntoa henkilöstö- ja hallintokuluista esittämällä tästä alasta tarkempia lukuja ja erittelyjä; 15. Kehottaa komissiota sisällyttämään tuleviin vuosikertomuksiin erittelyn edunsaajien saaman rahoituksen määristä jäsenvaltioittain ja kohdealueittain luokittelutapaan perustuen; 16. Kehottaa komissiota esittämään perustamissopimuksen määräysten mukaisesti tulevat vuosikertomukset viimeistään kertomuksen kohdevuotta seuraavan vuoden 31. maaliskuuta mennessä; 17. Kehottaa puhemiestään välittämään tämän päätöslauselman neuvostolle ja komissiolle.